*JEGYZŐKÖNYV*

Készült az Arlói Polgármesteri Hivatal tanácstermében

Arló Nagyközség Önkormányzatának Képviselő-testülete

**2019. augusztus 30-án** **megtartott nyílt üléséről**

**Megjelent önkormányzati képviselők:**

|  |  |
| --- | --- |
| Vámos Istvánné dr.Bíró FerencBalázsné Király RitaBalogh EdinaDulai RolandTengely László | polgármesteralpolgármesterképviselőképviselőképviselőképviselő |

**Távollévő önkormányzati képviselő:** Papp Zsóka képviselő

**Meghívottak neve, megjelenésük ténye:**

|  |  |  |
| --- | --- | --- |
| Varró LajosDr. Springer JózsefHorvát ErnőPóczos AndreaNémethné Balázs GabriellaNagy TiborTengely KatalinNagy Tiborné Schlága IstvánSípos DénesnéJuhász JánosBerencsi GergelyBari GergelyBárdos KrisztiánPozsár IstvánnéAntal IstvánSzilágyi SándorKlisóczkiné Papp AndreaMóráné Nemes Edit | külső tagkülső tagkülső tagArlói Széchenyi István Általános Iskola igazgatója Arlói Tengerszem Óvoda vezetőjeArlói Szociális Alapszolgáltatási Központ vezetőjeTájház és Könyvtár vezetőjeArlói Közéletért és Kultúráért Egyesület elnökePolgárőr Egyesület elnökeArlói Jóléti Szolgálat Közalapítvány vezetőjeSportegyesület vezetőjeJOBBIK helyi vezetőjeArlói Roma Nemzetiségi Önkormányzat elnökePlébánosNőklub vezetőjeArlói Turisztikai és Közösségi Kft. ügyvezetőjeIdősek Tanácsa elnökejegyzőjegyzőkönyvvezető | Nem jelent megNem jelent megNem jelent megJelen vanJelen vanNem jelent megNem jelent megNem jelent megNem jelent megNem jelent megNem jelent megNem jelent megJelen vanNem jelent megJelen vanNem jelent megNem jelent megJelen vanJelen van |

**Vámos Istvánné dr.:** Köszöntöm ajelenlévőket, és megállapítom, hogy az ülés határozatképes, mert 6 képviselő van jelen. 7. napirendként javaslom megvitatni Ózd város településfejlesztési koncepciójáról küldött tájékoztatót.

**Balogh Edina:** Javaslom, hogy 1. napirendként tárgyaljuk meg az Arlói Széchenyi István Általános Iskola tájékoztatóját.

**Vámos Istvánné dr.:** Kérem, hogy az elhangzott javaslatok figyelembevételével szavazzunk a napirend elfogadásáról.

A napirendet a jelenlévő képviselők **egyhangúan, 6 igen szavazattal** az alábbiak szerint fogadják el:

**Javasolt és elfogadott napirendi pontok:**

FALUBEJÁRÁS

1. Arlói Széchenyi István Általános Iskola tájékoztatója
2. Költségvetési rendelet módosítása
3. I. féléves pénzügyi tájékoztató
4. Polgármester tájékoztatója a gazdasági program teljesüléséről
5. Civil szervezetek támogatása
6. Beszámoló az Ügyrendi, Szociális és Oktatási Bizottság munkájáról
7. Ózd város településfejlesztési koncepciója
8. Indítványok, javaslatok, egyebek

A Képviselő-testület a Falubejárás során megtekintette a szennyvízcsatornázást, és a helyreállítási munkálatokat.

**Vámos Istvánné dr.** tájékoztatást ad alejárt határidejű határozatokról, melyet a képviselő-testület tudomásul vett.

**Tárgyalt napirendi pontok:**

1. **napirendi pont**

Arlói Széchenyi István Általános Iskola tájékoztatója

**A napirendi pont előterjesztője: Póczos Andrea igazgató**

**Írásbeli előterjesztés a jegyzőkönyvhöz mellékelve**

**Póczos Andrea:** 2019. augusztus 15-től a következő 5 évre megkaptam az intézményvezetői megbízást. A két igazgatóhelyettes Vassné Zsarnai Krisztina és Balázsné Király Rita. Köszönöm a testület támogatását, remélem, a következő 5 évben együtt tudunk működni, mint ahogy eddig is.

**Vámos Istvánné dr.:** A további munkához kitartást, erőt, egészséget kívánunk mind a három vezetőnek.

**Balázsné Király Rita:** Olyan tájékoztatót kellett véleményezni, amiben az én részem is benne van. Kívülállónak is áttekinthető, hétköznapi módon van bemutatva az iskola. A mostani adatokból látszik, a mostani oktatás helyzete. Kimagasló volt az igazolt hiányzások száma, ez évek óta nagy probléma. Kiemelkedő volt a nevelők által végzett helyettesítési órák száma. Sajnos a kiírt pályázatra nem érkezett egyetlen pályázat sem. Mind ezek ellenére azt mondhatjuk, hogy a sok negatív dolog mellett kimagasló az a munka, amit a nevelők beletesznek az iskolai nevelésbe, mert bőven azt mondhatjuk, hogy nevelés zajlik. Az Ügyrendi, Szociális és Oktatási Bizottság ülésén sok kérdés merült fel, melyet sikerült megbeszélni. A bizottság 3 igen szavazattal javasolja a tájékoztató elfogadását.

**Tengely László:** Nagyon részletes beszámolót kaptunk, egy igazi korkép bontakozik ki, látszik mik a gondok, problémák. Kibontakozik a jövőkép, amely nem pozitív. Szomorú a jövőkép, még most kell megpróbálni valamit közösen tenni. A becsületes, tisztességes embereknek össze kell fogni. Ezt a tájékoztatót ki kellene vinni minden arlói lakoshoz, hogy lássák, mire számítsunk az elkövetkező években. Ahogyan azt korábban igazgató asszony mondta: sajnos ezeknek a gyerekeknek a szüleit is mi neveltük. Köszönöm a munkátokat.

**Bíró Ferenc:** A beszámoló összeállítása nagyon magas színvonalú, közérthető és mindenre rávilágít, ami az iskolával kapcsolatban érdekes lehet egy kívülállónak. Ebben az iskolában azok a tanulók hiányoznak sokat, akiknek minden órát benn kellene tölteni, hogy haladni tudjanak előre. Odahaza nem kapnak támogatást, ezért elszomorító, hogy ilyen magas a hiányzások száma. Óriási gondnak látom a hiányzást. Az óvodából iskolába kerülő gyerekeknek az iskola érettsége is ezt mutatja. Az a család, ahonnan jön, nem foglalkozik a gyerekkel. A pályázatnak köszönhetően az óvoda és az iskola kapcsolata jó irányba változott. Mindenkinek az az érdeke, hogy ezen a településen értelmes, normális gyerekek kerüljenek ki az iskolából. Ebben mindenkinek megvan a szerepe. Én ebben kiemelném a családok szerepét. Ha a negatív példát látják, az óvoda, az iskola kevés, hogy változást hozzon. A Roma Nemzetiségi Önkormányzat felkarolta az iskolások roma kultúrával kapcsolatos dolgait, együtt énekelnek, táncolnak. Ez nagyon pozitív dolog.

**Vámos Istvánné dr.:** A tájékoztató szerkesztése kifogástalan, sokoldalú adatot tartalmaz. Rémisztők ezek az adatok. Hiába mondják a pedagógusok, a képviselők, a roma képviselők, hogyan kellene csinálni, ha nem hallgatják meg a szülők, amit mondanak. Amikor a 9. osztályból kiengedik a gyerekeket, sokan alig tudják leírni a nevüket. Készségekre kellene ezeket a gyerekeket megtanítani. Sajnos itt kell kezdeni. Nagyon rossz a neveltetésük a szülői háttér miatt. Így nem sok esély van messzire fejlődni. Egyedül a kultúrával foglalkozó alapítvány az, amely az óvodában és az iskolában is nagyon jól működik. Egy-egy rendezvényen nagyon szép produkciót tudnak előadni, szépen megtanulják a szöveget. Ha ezt meg tudják tanulni, a tananyagot miért nem? Elismerésem fejezem ki valamennyi pedagógusnak, aki a településen helyt áll és nem menekül el. Sajnos sok a pályaelhagyó, ezen nem javít az anyagi helyzet sem. Hálás vagyok minden pedagógusnak.

**Tengely László:** A gyerekeknek lehetne valami mást is adni a tanuláson kívül. Voltak a gyerekek állatsimogatáson. Nem lehetne itt tanórákon belül mezőgazdaságba bevonni őket, hiszen itt van a fóliasátor is, megmutatni nekik hogyan kell a növényekkel foglalkozni. A családi kertek megművelését szerintem a gyerekeknél kell elkezdeni. A gyerek megszokja és látja, fejlődik a mag, sikerélménye lesz. Alaplépés lehetne.

**Vámos Istvánné dr.:** Tudunk adni 100 m2 területet. Hátha, amit megtermelnek, nem lopnák el.

**Tengely László:** A szülő is érdekelt lenne.

**Póczos Andrea:** A gyerek nem dolgoztatható. Beépíthető a tanrendbe, 10 %-ban minden nevelő eltérhet. A kollegával megbeszélem. Köszönjük a lehetőséget. Gondolkodtunk iskolakertben, de nincs olyan hely, ahol meg tudnánk tenni.

**Dulai Roland:** Sok erőt, kitartást kívánok a következő években. Örülök a mezőgazdasági terület felajánlásának. Régen úgy csinálták meg, hogy minden osztálynak volt virágágyása.

**Némethné Balázs Gabriella:** Gratulálok igazgató asszonynak a megválasztásához. Az óvodával való együttműködés némi javulást mutat, remélem minden nevelési évben még magasabb szintre tudjuk fejleszteni. Van olyan gyerek, aki elérte az optimális szintet, de őt nem ide íratták be a szülők. Sajnálom az iskolában dolgozókat, őket már szigorúan az országos szinthez viszonyítják. Valóban azt kell megélni, és megtapasztalni, hogy az alsós szinteken tudnak a gyerekek teljesíteni. Köszönöm polgármester asszony dicséretét.

**Balázsné Király Rita:** Úgy érzem a központi irányítás is hiányzik, 10-20 évre visszamenőleg nem volt ekkora szakadék az óvoda és az iskola között. Amíg erre nem jön rá az oktatási rendszer, átmenetet kell képezni. Amikor volt iskola előkészítő foglalkozás, ott konkrétan azokat a feladatok csinálták, amik az iskolába kellenek, az a rendszer gondolt erre. Fejlett országokban beépítenek iskola előkészítő folyamatot. Az, hogy probléma a továbbtanulás, amiatt is van, hogy a szakiskolák megszűnnek, a szakmunkásképző érettségit adó lesz. Egy pillanat alatt hoznak olyan döntéseket, ami a gyerekek életét tönkre teszi. 10 %-ban térhetünk el a központi tananyagtól. Ugyanezt a 90 %-ot tanítják Budapesten a két tannyelvű iskolában, mint mi. Amíg ez így marad, nekünk kell valamilyen módon változtatni azokkal a programokkal, pl. amit Tengely László említett. Bárhová visszük a gyerekeket, jól tudnak viselkedni, és nagyon hálásak amikor elmegyünk pl. színházba. Nyertünk 100 db sportcipőt. A nehézségek ellenére azt kell mondani az itt lévő pedagógusok pozitívan állnak minden nehézség elé, a segítő szándék maximális. Kiemelkedő színvonalúak voltak a műsorok, bármely más iskolába megállta volna a helyét, örömmel készültek rá. Sajnos a tanulás távol áll tőlük.

**Vámos Istvánné dr**.: Kérem, szavazzunk az Arlói Széchenyi István Általános iskola tájékoztatójának elfogadásáról.

**A képviselő-testület 6 jelenlévő tagja 6 igen szavazattal, egyhangúan az alábbi határozatot hozza:**

**122/2019. (VIII.30.) határozat**

**Tárgy:** Arlói Széchenyi István Általános Iskola tájékoztatója

Arló Nagyközségi Önkormányzat képviselő-testülete az Arlói Széchenyi István Általános Iskola 2018/19-es tanévről szóló tájékoztatóját elfogadja.

Határidő: 2020. augusztus 31.

Felelős: Vámos Istvánné dr. polgármester

1. **napirendi pont**

Költségvetési rendelet módosítása

**A napirendi pont előterjesztője: Vámos Istvánné dr. polgármester**

**Írásbeli előterjesztés a jegyzőkönyvhöz mellékelve**

**Balázsné Király Rita:** A rendelet módosítására azért került sor, mert több pályázatot nyert az önkormányzat, így a bevételi oldal megemelkedett. Az Ügyrendi, Szociális és Oktatási Bizottság megtárgyalta az előterjesztést és 3 igen szavazattal javasolja a költségvetési rendelet módosítását.

**Tengely László:** A Pénzügyi és Településfejlesztési Bizottság szintén megvitatta a költségvetési rendelet módosítását és 3 igen szavazattal javasolja annak elfogadását.

**Vámos Istvánné dr.:** Előirányzat módosításra került sor bevételi és kiadási oldalon. Kérem, szavazzunk a költségvetési rendelet módosításáról.

**A képviselő-testület 6 jelenlévő tagja 6 igen szavazattal, egyhangúan az alábbi rendeletet alkotja:**

**ARLÓ NAGYKÖZSÉG ÖNKORMÁNYZAT**

**Képviselő-testületének**

**10/2019. (IX.2.) önkormányzati rendelete**

az önkormányzat 2019. évi költségvetéséről szóló

5/2019. (III.1.) önkormányzati rendelet módosításáról

Arló Nagyközség Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, Arló Nagyközség Önkormányzata Képviselő-testületének Szervezeti és működési szabályzatáról szóló 13/2014. (X.30.) önkormányzati rendelet 3. mellékletében biztosított véleményezési jogkörében eljáró Ügyrendi, Szociális és Oktatási Bizottság és Pénzügyi és Településfejlesztési Bizottság véleményének kikérésével, továbbá figyelembe véve a pénzügyi bizottság írásos véleményét és a könyvvizsgálatról készített írásos jelentést a 2019. évi pénzügyi tervéről a következőket rendeli el.

**1. §**

Arló Nagyközség Önkormányzat Képviselő-testülete az önkormányzat 2019. évi költségvetéséről szóló 5/2019. (III.1.) önkormányzati rendelet (a továbbiakban: Rendelet) 2. § (1) bekezdése helyébe a következő rendelkezés lép:

„2. § (1) Arló Nagyközség Önkormányzata Képviselő-testülete (a továbbiakban: Képviselő-testület) az Önkormányzat 2019. évi pénzügyi tervét (a továbbiakban: költségvetés)

|  |  |
| --- | --- |
| **1 366 757 970 Ft** |  **Költségvetési bevétellel** |
| **1 803 453 425 Ft** |  **Költségvetési kiadással** |
|  **436 695 455 Ft****117 471 711 Ft** **319 223 744 Ft** |  **Költségvetési hiánnyal**  **(pénzmaradvány)** **-ebből működési** **felhalmozási hiánnyal**  **(pénzmaradvány)** |

állapítja meg.”

**2. §**

A Rendelet 1.1., 1.2., 2.1., 2.2., 6., 8., 9.1., 9.1.1.,9.2., 9.2.1.,9.3; 9.3.1; 9.4.,9.4.1., melléklete helyébe az 1-14 melléklet lép.

**3. §**

Ez a rendelet 2019. szeptember 3-án lép hatályba és 2019. szeptember 4-én hatályát veszti.

Vámos Istvánné dr. Klisóczkiné Papp Andrea

 polgármester jegyző

*A rendelet melléklete a jegyzőkönyv 1. számú melléklete.*

1. **napirendi pont**

I. féléves pénzügyi tájékoztató

**A napirendi pont előterjesztője: Vámos Istvánné dr. polgármester**

**Írásbeli előterjesztés a jegyzőkönyvhöz mellékelve**

**Balázsné Király Rita:** A bevételek 88,03 %-ban teljesültek, a kiadások 47, 3 %-ban. Az előző napirendhez szorosan kapcsolódik ez az előterjesztés, innen látható miért van a magas bevételi arány. Az egyéb közhatalmi teljesítés 11,58 %. A bizottsági ülésen elhangzott, hogy a gépjármű adókat befizeti a lakosság, de a kommunális adók beszedése sok nehézséget okoz. Az Ügyrendi, Szociális és Oktatási Bizottság 3 igen szavazattal javasolja az előterjesztés elfogadását.

**Tengely László:** Látszik a költségvetésben évről évre a gazdálkodásnak a feszessége, megpróbálunk arra törekedni, ne legyen hiány. Ennek érdekében az önkormányzat mindent megtesz, köszönet érte jegyző asszonynak és a polgármesteri hivatal dolgozóinak. A Pénzügyi és Településfejlesztési Bizottság megtárgyalta az I. féléves pénzügyi tájékoztatót és 3 igen szavazattal javasolja elfogadását.

**Vámos Istvánné dr.:** Soha nem volt szándékunk leterhelni a költségvetésünket, megpróbálunk eredményesen gazdálkodni.

Amennyiben nincs több észrevétel, kérem, szavazzunk az I. féléves pénzügyi tájékoztató tudomásul vételéről.

**A képviselő-testület 6 jelenlévő tagja 6 igen szavazattal, egyhangúan az alábbi határozatot hozza:**

**123/2019. (VIII.30.) határozat**

**Tárgy:** I. féléves pénzügyi tájékoztató

Arló Nagyközségi Önkormányzat Képviselő-testülete az Önkormányzat I. féléves pénzügyi tájékoztatóját tudomásul veszi.

Határidő: 2019. december 31.

Felelős: Vámos Istvánné dr. polgármester

1. **napirendi pont**

Polgármester tájékoztatója a gazdasági program teljesüléséről

**A napirendi pont előterjesztője: Vámos Istvánné dr. polgármester**

**Írásbeli előterjesztés a jegyzőkönyvhöz mellékelve**

**Vámos Istvánné dr.:** A költségvetés tényadatai alapján állítottam össze egy táblázatot, külön a közfoglalkoztatási munka, és külön az EU-s és nemzeti pályázat eredményeiről. Leírtam, hogy az elmúlt 5 évben mi vált valóra a gazdasági programból, úgy érzem kötelességünket 95 %-ban teljesítettük. Köszönöm a képviselőknek a hozzáállást, amit a gazdasági program teljesítéséhez adtak, támogatták az elképzeléseket, és hogy közösen sikerült egy eredményes ciklust zárni.

**Balázsné Király Rita:** A táblázat két részre oszlik, az egyik a közfoglalkoztatási program, a másik az EU- pályázatok. Szinte nincs olyan terület, amire ne fordítottunk volna figyelmet, a végösszeg több mint 4 milliárd Ft. Az Ügyrendi, Szociális és Oktatási Bizottság 3 igen szavazattal elfogadásra javasolja az előterjesztést.

**Tengely László:** Nagyon komoly időszakot zártunk gazdasági szempontból. Több mint 4 milliárd Ft az az összeg, ami jó helyre került, a település nagyon sok része gazdagodott ebből a pénzösszegből. Érdemes lenne ebből kivonatot készíteni és közzétenni, hogy az emberek lássák az elmúlt 5 évben mit dolgoztunk. A Pénzügyi és Településfejlesztési Bizottság 3 igen szavazattal javasolja a gazdasági program teljesüléséről szóló tájékoztató elfogadását.

**Bíró Ferenc:** Fontos, amit a két bizottság képviselői elmondtak. Ez az összeg a költségvetésen túl érkezett összeg, ezt nagyon fontos hangsúlyozni. Nagyon komoly fejlesztésről van szó az elmúlt 5 évben. Azon lehet vitatkozni, hogy ezt kellett-e csinálni, amit csináltunk. Pályázni akkor kell, amikor a források rendelkezésre állnak. A lehetőségeket az önkormányzat megragadta, és arra pályázott, amire lehetett, és nem azt mondtuk, hogy nekünk ez nem kell. Ebben lehet hibát találni. A pályázati lehetőségeket maximálisan kihasználtuk. A legnagyobb munkát a polgármester és a polgármesteri hivatal együtt végezte. Mi a testületben a jó célokat támogatni szoktuk, ezért jó együtt dolgozni, mert így működik a falu, ezen soha nem volt vita. Ezeket az összegeket a település fejlesztésére fordítottuk.

**Vámos Istvánné dr.:** Kérem, szavazzunk a gazdasági program teljesüléséről szóló tájékoztató elfogadásáról.

**A képviselő-testület 6 jelenlévő tagja 6 igen szavazattal, egyhangúan az alábbi határozatot hozza:**

**124/2019. (VIII.30.) határozat**

**Tárgy:** Polgármester tájékoztatója a gazdasági program teljesüléséről

Arló Nagyközségi Önkormányzat Képviselő-testülete a gazdasági program teljesüléséről szóló tájékoztatót elfogadja.

Határidő: 2019. október 13.

Felelős: Vámos Istvánné dr. polgármester

1. **napirendi pont**

Civil szervezetek támogatása

**A napirendi pont előterjesztője: Vámos Istvánné dr. polgármester**

**Írásbeli előterjesztés a jegyzőkönyvhöz mellékelve**

**Balázsné Király Rita:** A II. körben az Arlói Közéletért és Kultúráért Egyesület nyújtott be pályázati adatlapot, 40.000 Ft-ot a mikrobusz kötelező ellenőrző szerviz költségére kértek. A legtöbb civil szervezet az I. körben kihasználta a maximálisan kérhető összeget. Az Ügyrendi, Szociális és Oktatási Bizottság 3 igen szavazattal támogatja a kért összeg odaítélését.

**Tengely László:** A mikrobusz költségeire kérték a támogatást, a Pénzügyi és Településfejlesztési Bizottság 3 igen szavazattal egyetért a 40.000 Ft támogatással.

**Vámos Istvánné dr.:** Kérem, szavazzunk az Arlói Közösségért és Kultúráért Egyesület 40.000 Ft-os támogatásáról.

**A képviselő-testület 6 jelenlévő tagja 6 igen szavazattal, egyhangúan az alábbi határozatot hozza:**

**125/2019. (VIII.30.) határozat**

**Tárgy:** Arlói Közéletért és Kultúráért Egyesület támogatása

Arló Nagyközség Önkormányzat Képviselő-testülete az Arló Nagyközség Önkormányzata 2019. évi költségvetése terhére az Arlói Közéletért és Kultúráért Egyesületet 40.000 Ft összeggel támogatja.

**Határidő:** 2020. január 15.

**Felelős:** Vámos Istvánné dr. polgármester

1. **napirendi pont**

Beszámoló az Ügyrendi, Szociális és Oktatási

Bizottság munkájáról

**A napirendi pont előterjesztője: Balázsné Király Rita bizottsági elnök**

**Írásbeli előterjesztés a jegyzőkönyvhöz mellékelve**

**Balázsné Király Rita:** Közösen készítettük el a beszámolót. Ismerteti a főbb számadatokat, a megtárgyalt előterjesztések tartalmát.

**Vámos Istvánné dr.:** Meg tudtunk beszélni mindent, alapvetően bárki, bármilyen véleményt idehozhatott, 95 %-os sikerrel döntésre tudtunk jutni. A következő testületnek ilyen jó csapatot kívánok, hogy így tudják előre vinni a település ügyét, mint ahogyan mi.

Amennyiben nincs hozzászólás, kérem, szavazzunk az Ügyrendi, Szociális és Oktatási Bizottság munkájáról készült beszámolóról.

**A képviselő-testület 6 jelenlévő tagja 6 igen szavazattal, egyhangúan az alábbi határozatot hozza:**

**126/2019. (VIII.30.) határozat**

**Tárgy:** Beszámoló az Ügyrendi, Szociális és Oktatási Bizottság munkájáról

Arló Nagyközség Önkormányzat Képviselő-testülete az Ügyrendi, Szociális és Oktatási Bizottság 2014. október 17.-2019. október 12. közötti munkájáról szóló beszámolót elfogadja.

**Határidő:** 2019. október 12.

**Felelős:** Balázsné Király Rita elnök

1. **napirendi pont**

Ózd város településfejlesztési koncepciója

**A napirendi pont előterjesztője: Vámos Istvánné dr. polgármester**

**Balázsné Király Rita:** Nagy volumenű, több mint 100 oldalas anyagot kaptunk, mely tartalmazza Ózd milyen településfejlesztési koncepciót szeretne. Az Ügyrendi, Szociális és Településfejlesztési Bizottság 3 igen szavazattal javasolja elfogadását.

**Tengely László:** A Pénzügyi és Településfejlesztési Bizottság megvitatta az előterjesztést és 3 igen szavazattal javasolja elfogadását.

**Vámos Istvánné dr.:** Ugyanazon elvek mentén dolgozik Ózd is, mint minden önkormányzat. Kötelességük megküldeni a fejlesztéssel kapcsolatos anyagot, van beleszólásunk. A fejlesztés közvetve minket is érint, pl. a 23 és 25 főút, vagy a kerékpár út kapcsán. Vannak közösen ellátott feladataink pl. orvosi ügyelet. A fejlesztési célkitűzések között szerepel a település rangjának, szerepkörének megtartása és erősítése, a település gazdasági fellendítése, a lakosság jövedelemszerző képességének javítása, magasabb szintű közlekedési infrastruktúra kiépítése, a komplex vízrendezés megvalósítása, a település környezeti értékeinek megtartása, a népességmegtartó képesség növelése, a kistérségi együttműködés erősítése. Minden településnek hasonló az érdeke.

Amennyiben nincs hozzászólás, kérem, szavazzunk arról, hogy az Önkormányzat a településfejlesztési koncepcióval kapcsolatban nem tesz észrevételt és kifogást.

**A képviselő-testület 6 jelenlévő tagja 6 igen szavazattal, egyhangúan az alábbi határozatot hozza:**

**127/2019. (VIII.30.) határozat**

**Tárgy:** Ózd város településfejlesztési koncepciójának véleményezése

Arló Nagyközség Önkormányzatának Képviselő-testülete áttekintette Ózd város településfejlesztési koncepcióját, azzal kapcsolatban észrevételt, kifogást nem tesz.

**Határidő:** 2019. augusztus 31.

**Felelős:** Vámos Istvánné dr. polgármester

1. **napirendi pont**

Indítványok, javaslatok, egyebek

**A napirendi pont előterjesztője: Vámos Istvánné dr. polgármester**

**Vámos Istvánné dr.:** Megjelent a Magyar falu program újabb alprogramjának pályázati kiírása, a polgármesteri hivatalok felújítására pályázhatunk. A támogatás célja a települések számára igényes környezet megteremtése a hivatali ügyek intézésére. Jelen támogatás felhasználható külső, belső felújításra. A támogatás hozzájárul ahhoz, hogy a hivatal a szolgáltató funkcióját korszerűbben tudja ellátni és ezzel a településen élő lakosság komfortérzetét növelje a gördülékenyebb ügyintézés elősegítésével. A hivatal fenntartásához kapcsolódó költségek csökkentése szintén kívánalom. A fejlesztéssel a hivatali dolgozók munkakörülményeit is korszerűbbé lehet tenni, illetve esztétikai szempontból hozzájárul a településkép javításához. Összesen 2 milliárd Ft áll rendelkezésre. Az elnyerhető támogatási összeg 50 millió Ft. Jó lenne bővíteni a hivatalt, legalább 2 irodával az óvoda felé. Nagyon rövid idő alatt be kell adni a pályázatot, de a tervezők le vannak kötve, nincs szabad tervező, de mi megpróbálnánk. Korszerűsítésre, fűtésre, nyílászáró cseréjére adhatnánk be a pályázatot.

**Dulai Roland:** A tetőtér beépítését javasolnám.

**Tengely László:** A tetőteret javaslom én is beépíteni, így szigetelésre kevesebb kell. Ha van szigetelés, rengeteg hő bennmarad.

**Vámos Istvánné dr.:** Ebben az esetben olyan irodát kell kialakítani, ahol nincs ügyfélforgalom.

**Klisóczkiné Papp Andrea:** A nagytermet is át lehet alakítani irodának. Az akadálymentesítést fönt nem lehet megcsinálni.

**Bíró Ferenc:** A hőveszteségnek a 70-80 %-a fent megy ki. Ha nem lesz fejlesztés a tetőteret is le kell szigetelni és az oldalfalat is. A mérnökök meg tudják mondani melyik az olcsóbb és jobb megoldás. Tetőtér beépítés esetében nem irodát kell feltenni, hanem a nagytermet és a konyhát. Mind a két irányt meg kell vizsgálni. A fűtési költség nagy része az oldalsó falakon és a födémen keresztül megy el. Javaslom a pályázat beadását.

**Vámos Istvánné dr.:** Kérem, szavazzunk a Magyar falu program keretében meghirdetett polgármesteri hivatal felújítása pályázat beadásáról.

**A képviselő-testület 6 jelenlévő tagja 6 igen szavazattal, egyhangúan az alábbi határozatot hozza:**

**128/2019. (VIII.30.) határozat**

**Tárgy:** Magyar falu program keretében meghirdetett Polgármesteri hivatal felújítása pályázat benyújtása

Arló Nagyközség Önkormányzatának Képviselő-testülete pályázatot nyújt be a Magyar falu program keretében meghirdetett polgármesteri hivatal felújítása pályázati kiírásra.

**Határidő:** 2019. szeptember 12.

**Felelős:** Vámos Istvánné dr. polgármester

-.-.-

**Tengely László:** Varró Lajos hívott, hogy lement a falu végére és megnézte a kerékpár úton lévő híd korlátját, de nincs ott. A környékén van egy betondarab, aminek a teteje vas tető, de azt ellopták, és tele van vízzel.

**Vámos Istvánné dr.:** Szóltam többször az ÉRV-nek.

**Bíró Ferenc:** Új betonakna fedőt kell tenni.

**Tengely László:** Ott volt egy csőtörés, az ÉRV kiásta és a gödör tele van vízzel. Körbe szalagozták, de már a szalag is a gödörben van.

**Balogh Edina:** Az Ady Endre út 135. melletti üres teleknél is van egy nagy gödör. Ezt a csatornások ásták ki.

-.-.-

**Bari Gergely:** A bizottsági beszámolóban benne van, hogy a bizottság és a Roma Nemzetiségi Önkormányzat nem tudott együtt dolgozni.

**Balázsné Király Rita:** Szorosabbra kellene fogni az együttműködést. A problémánk az, ami a Roma Nemzetiségi Önkormányzat problémája is.

**Balogh Edina:** Együtt üljünk le megbeszélni a problémákat.

**Bari Gergely:** Ha valami olyan probléma lenne, akkor üléseznénk. Az iskolai beszámolót elolvastam, melyben az van, hogy az RNÖ nem támogatta az iskolát. Elfelejtették, hogy 4 éven keresztül sok pénzzel támogattuk. Igaz, ebben az évben nem tudtuk támogatni.

**Balázsné Király Rita:** Ez a beszámoló erről az egy évről szólt.

**Bari Gergely:** Szeptember 17-én lesz egy rendezvény, erről szeretnék tájékoztatást kapni.

**Vámos Istvánné dr.:** Az Idősek Tanácsa pályázott erre a szeptember 17-i rendezvényre, a fiatal roma szülőket szeretnék meghívni, az anyát és az apát együtt. Kiemelkedő roma származású embereket kértek fel előadásra, példaként szeretnék bemutatni őket. Szeretnénk a fiatal szülők lelkére beszélni, példákat mutatni, az iskolával, óvodával, az önkormányzattal és a Roma Nemzetiségi Önkormányzattal együttműködve. Ha minket ezek a szülők nem hallgatnak meg, hallgassanak meg olyan embereket, akik tudnak valamit, hogy jó mederbe tereljük ezeket a fiatal szülőket.

**Bari Gergely:** A Roma Nemzetiségi Önkormányzatnak van valami szerepe?

**Vámos Istvánné dr.:** Toborozni kellene a fiatal szülőket.

**Bari Gergely:** Nem hiszem, hogy egy ember is eljön. Rossz a tapasztalatunk. Voltak olyan szervezetek, akik elhívták a gyerekeket a könyvtárba egy rendezvényre és a kilincset lefertőtlenítették, amikor kimentek az ajtón.

**Vámos Istvánné dr.:** A szülők fórumát 2 havonta jó lenne megtartani.

**Bari Gergely:** Ezt terveztem, nyáron beszéltem a gyerekek szüleivel. Tudom, ez a rendezvény pozitív, egyetlen megoldás, hogy a romák kitörést találjanak. Olyan szakemberek kellenének, akik felvilágosítást adnak.

**Vámos Istvánné dr.:** Roma nemzetiségből származó diplomás emberek segítenének.

**Bari Gergely:** Jó ötletnek tartom. Össze kell fogni. A gyerekeknek példaképet kell mutatni. Nincsenek céljaik, a szülők nagy része úgy fekszik le, hogy azt se tudja hol a gyereke. Vannak azért normális szülők is.

**Balogh Edina:** Mi is tegnap a bizottsági ülésen hallottunk erről a rendezvényről, felajánlottuk, hogy adunk neveket, megvannak a szempontok mi alapján. Ehhez a te segítségedre nagy szükség van. Itt most mindenkinek össze kell fogni.

**Tengely László:** Ha két embert tudsz meggyőzni, az már nem nulla, és a következő alkalommal ez a két fő még hoz magával 2 embert. Nem szabad feladni, próbálkozzunk, össze kell fogni. Előre kell menni, közös erővel, hogy ez a falu élhető legyen és élhető maradjon. Több mint 4 milliárd Ft-ot kapott a település pluszba, épül, szépül a falu. De ha az emberek fejében nem lesz változás, akkor nagy problémák lesznek. Akik akarunk valamit, azoknak kell összefogni.

-.-.-

**Vámos Istvánné dr.:** A dr. Csépány László emléktábla avatása érdekében a családdal felvettem a kapcsolatot, megtörtént a megegyezés, a búcsú napján szeretnénk felavatni. 540.000 Ft-ba kerül a tábla 1 m x 0,5 m-es lesz.

Nincs több napirendi pont, a polgármester bezárja az ülést.

K. m. f.

Vámos Istvánné dr. Klisóczkiné Papp Andrea

 polgármester jegyző

Móráné Nemes Edit

jegyzőkönyvvezető